RESOLUCIÓN do 30 de marzo de 2007, da Secretaría Xeral de Emigración, pola que se regulan axudas extraordinarias a emigrantes galegos retornados e aos seus familiares para o exercicio 2007.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 17/04/2007

Tras a publicación do Decreto 211/2005, do 3 de agosto, que establece a estrutura orgánica da Xunta de Galicia; o Decreto 231/2005, do 11 de agosto, polo que se establecen os centros directivos dependentes da Presidencia da Xunta de Galicia, e o Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, a Secretaría Xeral de Emigración configúrase como o órgano superior da Administración da comunidade autónoma ao que lle corresponden, entre outras, as competencias en materia de política inmigratoria e de retorno en Galicia, así como a xestión de todos os procedementos que desas materias deriven.
Así mesmo, a disposición adicional segunda do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, desconcentra no secretario xeral de Emigración a competencia para a aprobación das bases, a convocatoria e a resolución das axudas e subvencións do seu respectivo ámbito de competencia.
Para lles dar cumprimento aos obxectivos que ten encomendados, esta secretaría xeral convoca unha resolución de axudas económicas en favor de emigrantes retornados e os seus familiares, que ten por obxecto a protección de situacións de carencia que puidesen derivarse do retorno.
No marco desta resolución preténdese reforzar a cobertura ao colectivo de persoas da terceira idade que se atopen nunha especial situación de vulnerabilidade, así como contar cun complemento das axudas concedidas para sufragar, cos límites establecidos, gastos derivados do retorno consistentes en: traslado de enxoval, gastos de viaxe do retorno e tradución e legalización de documentos.
As ditas axudas fundaméntanse en feitos de urxente atención, teñen carácter meramente paliativo e destínanse a facer fronte a aquelas causas sobrevidas derivadas do retorno que, polas súas circunstancias, requiren dunha atención perentoria na obtención de recursos polos afectados, de tal xeito que alcancen a complementar ou aliviar a carencia de recursos. Polos ditos motivos, e dada a súa excepcionalidade por razóns de interese social e humanitario, proponse un mecanismo de tramitación e resolución que, sen prexuízo da obxectividade da concesión e garantías na súa aplicación, faciliten a cobertura, curso e resolución sobre as peticións que se formulen.
As axudas concedidas serán obxecto de publicación segundo o disposto na Lei 38/2003, do 17 de novembro, xeral de subvencións; no Decreto 132/2006, do 27 de xullo, polo que se establecen e regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, e na Lei 4/2006, do 30
de xuño, de transparencia e boas prácticas na Administración pública galega.
Por todo o exposto e no exercicio das facultades que me confire a disposición adicional segunda do Decreto 44/2006, do 2 de marzo,
DISPOÑO:
Artigo 1º.-Obxecto.
Esta resolución ten por obxecto a concesión de axudas extraordinarias e non periódicas dirixidas aos emigrantes galegos retornados e aos seus familiares, para atender situacións de necesidade ou precariedade económica derivadas do seu retorno á Comunidade Autónoma de Galicia.
Artigo 2º.-Orzamento.
A concesión das axudas previstas nesta resolución de convocatoria faise con cargo á partida orzamentaria 04.50.312C.480.0 (cod. de proxecto 2006 00027) que se inclúe nos orzamentos xerais da Comunidade Autónoma de Galicia para o ano 2007.
O importe que se destinará a este programa de axudas será de catrocentos mil euros (400.000 A), quedando condicionada a concesión destas axudas ao dito límite orzamentario.
Non obstante, a dita asignación orzamentaria poderá ser incrementada de acordo coas dispoñibilidades orzamentarias.
Artigo 3º.-Beneficiarios.
1. Poderán ser beneficiarios e solicitar estas axudas:
a) Os cidadáns españois que tiveron o seu lugar de residencia no estranxeiro e volveron á Galicia sempre que, antes de emigrar, tivesen a súa última veciñanza administrativa en Galicia e así estivese acreditado no correspondente consulado de España, así como os emigrantes naturais de Galicia que tiveron o seu lugar de residencia no estranxeiro e volveron á comunidade autónoma.
b) Os familiares das persoas indicadas na letra anterior unidos a estes por matrimonio, parentesco por consanguinidade ou afinidade en primeiro grao, ou por adopción e parentes consanguíneos de segundo grao, así como os viúvos/as ou orfos/as dos ditos emigrantes.
De existir varios solicitantes integrados dentro dos graos de parentesco sinalados neste punto que convivan no mesmo domicilio, só un deles poderá ser beneficiario das axudas reflectidas nesta resolución.
2. Os anteditos beneficiarios deberán acreditar estar en posesión da nacionalidade española antes do retorno e ter a súa residencia en Galicia.
Artigo 4º.-Requisitos.
1. Os requisitos exixidos para poder ser beneficiarios son os seguintes:
a) Ter residido legalmente no estranxeiro un mínimo de tres anos ininterrompidos inmediatamente anteriores ao da data da súa chegada a España.
b) Ter traballado no exterior durante un período mínimo dun ano.
Quedarán eximidos deste requisito:
-Os solicitantes que teñan 65 anos ou máis na data de publicación desta resolución ou que cumpran 65 anos ao longo do ano 2007.
-Os solicitantes que teñan recoñecida unha discapacidade por un organismo público oficial español nun grao igual ou superior ao 65%.
c) Non ter transcorrido máis dun ano entre a data do seu retorno a España e a da publicación desta resolución.
d) Estar empadroado e ter residencia nun concello da Comunidade Autónoma de Galicia.
e) Carecer de rendas ou ingresos suficientes, computándose como tales todo tipo de rendas, incluso as axudas, públicas ou privadas, de natureza semellante ás previstas nesta resolución.
Entenderanse como rendas ou ingresos insuficientes os que non superen, en cómputo global, o indicador público de renda de efectos múltiples (IPREM), fixado para o ano 2007 en 499,20 A mensuais, e relativos á renda per cápita da unidade familiar entendida tal como se sinala no artigo 5º desta resolución.
2. Quedan excluídos das axudas desta convocatoria os beneficiarios da convocatoria de axudas extraordinarias a emigrantes galegos retornados e aos seus familiares para o exercicio 2006, reguladas pola resolución da Secretaría Xeral de Emigración do 11 de abril de 2006.
Artigo 5º.-Criterios de adxudicación.
A adxudicación das axudas efectuarase, para os solicitantes aos que se fai referencia no artigo 6º.1 b), conforme os criterios e a gradación que se establece a continuación:
1. Situación económica per cápita mensual da unidade familiar do solicitante ponderada consonte o total de ingresos e de rendas percibidas e o número de membros da unidade familiar, segundo o seguinte baremo:
a) Ingresos e rendas inferiores ao 50% do IPREM: 3 puntos.
b) Ingresos e rendas do 50% ao 80% do IPREM: 2 puntos.
c) Ingresos e rendas superiores ao 80% do IPREM e ata o IPREM: 1 punto.
Entenderase como unidade familiar, en todo caso, a integrada polo solicitante e o seu cónxuxe non separado legal ou de feito, de ser o caso, así como os fillos e parentes por consanguinidade, afinidade ou adopción ata o segundo grao, sempre que convivan e dependan economicamente do solicitante.
Para estes efectos, só se computarán como membros da unidade familiar os que consten na certificación municipal de empadroamento e convivencia prevista no artigo 8º.1.4 desta resolución.
2. Número de fillos menores de 18 anos por conta do solicitante: 2 puntos polo primeiro fillo e un punto mais por cada fillo a partir do primeiro.
3. Situación de discapacidade do solicitante e/ou de membros da unidade familiar que dependan economicamente del:
-Discapacidade igual ou superior ao 33% e inferior ao 65%: 1 punto por persoa.
-Discapacidade igual ou superior ao 65%: 2 puntos por persoa.
No caso de que necesite axuda de 3ª persoa para as actividades básicas da vida diaria, aumentarase nun punto a valoración por persoa que se atope na antedita situación.
4. Estado de saúde do solicitante ou dos membros da unidade familiar consonte a necesidade de tratamentos médicos continuados debidamente acreditados, sempre e cando non se tivese valorado no punto 3 deste artigo: 1 punto por persoa.
5. Solicitante ou membros da súa unidade familiar que sexan vítimas da violencia de xénero: 2 puntos.
Artigo 6º.-Natureza e contía das axudas.
1. As axudas teñen carácter persoal, serán de pagamento único, por unha soa vez, e o seu importe establécese do seguinte xeito:
a) Para os solicitantes que teñan máis de 65 anos ou que cumpran esta idade ao longo do ano 2007 sempre que a renda per cápita da unidade familiar, entendida tal como se sinala no artigo 4º e) da resolución, sexa inferior ou igual ao IPREM: 2.650 A.
b) Para os solicitantes menores de 65 anos a contía será variable e establecerase en función dos criterios recollidos no artigo 5º desta resolución, de acordo co seguinte:
-Situación de especial necesidade valorada de 5 puntos en diante: 1.060 A.
-Situación de necesidade valorada de 1 a 4 puntos: 850 A.
2. As contías establecidas no punto 1 anterior poderán incrementarse para sufragar gastos derivados do retorno consistentes en: traslado de enxoval, gastos de viaxe do retorno e tradución e legalización de documentos, ata:
-250 A nos supostos da letra a).
-200 A nos supostos de especial necesidade valorada de 5 puntos en diante da letra b).
-150 A, nos supostos de necesidade valorada de 1 a 4 puntos da letra b).
Artigo 7º.-Solicitude e prazo.
1. As solicitudes dirixiranse á Secretaría Xeral de Emigración, sita na rúa Os Basquiños nº 2, Santiago de Compostela, e poderán presentarse por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. O prazo de presentación das solicitudes será desde a data de publicación desta resolución no Diario Oficial de Galicia ata o 30 de setembro de 2007.
Artigo 8º.-Documentación.
1. As solicitudes presentaranse segundo modelo oficial establecido como anexo a esta resolución á que deberán achegar a seguinte documentación en orixinal ou copia debidamente compulsada:
1) DNI ou pasaporte en vigor do solicitante.
2) Documentos xustificativos da condición de galego determinada no artigo 3.1º a) e, ademais, no caso de alegar algunha relación de parentesco das sinaladas no artigo 3.1º b) da resolución, acreditación documental do vínculo do solicitante.
3) Libro de familia do solicitante, se é o caso.
4) Certificación municipal emitida con posterioridade á data de entrada en vigor desta resolución, que acredite a alta do solicitante no padrón do concello galego onde teña fixada a súa residencia e a convivencia dos membros da unidade familiar.
5) Certificado de emigrante retornado, expedido pola área ou dependencia de Traballo e Asuntos Sociais das delegacións ou subdelegacións do Goberno, no que conste, entre outros extremos, o tempo traballado no exterior, se é o caso.
Para os solicitantes que retornen de países pertencentes ao Espazo Económico Europeo, de non poder achegar o certificado de emigrante retornado substituirase este pola certificación relativa aos períodos computables para a concesión das prestacións por desemprego (certificado E-301), se é o caso.
6) Baixa consular.
7) Certificación de vida laboral expedida pola Tesouraría Xeral da Seguridade Social, se é o caso.
8) Documentación acreditativa dos ingresos económicos e rendas de calquera tipo do solicitante e da súa unidade familiar entendida como se sinala no artigo 5º. No seu defecto, achegarase declaración responsable de carecer de medios económicos suficientes para afrontar a necesidade alegada.
9) Cando o solicitante sexa o cónxuxe viúvo/a ou orfo/a do emigrante galego, achegará ademais o correspondente certificado de defunción expedido pola autoridade competente do país onde se producise o falecemento.
10) Informe médico actualizado expedido polos servizos públicos de saúde españois, no caso de alegar enfermidade.
11) Certificado expedido polo órgano competente en España que acredite o grao de discapacidade, no caso de alegar tal circunstancia.
12) No caso de alegar ser vítima de violencia de xénero, documento oficial que acredite tal situación.
13) Declaración do conxunto de todas as axudas solicitadas ou concedidas, para a mesma finalidade, polas distintas administracións públicas competentes, incluída no anexo da resolución.
14) Cando tamén se solicite axuda para atender os gastos establecidos no artigo 6º.2 desta resolución, deberá presentarse documentación acreditativa de que os ditos gastos xa se efectuaron mediante facturas ou recibos orixinais.
2. Cando os documentos achegados ao expediente polos solicitantes estean nun idioma distinto do galego ou do castelán, deberase presentar tradución deles para calquera destes idiomas.
3. A Secretaría Xeral de Emigración poderá solicitar dos servizos sociais comunitarios do concello onde tivese fixada a residencia o solicitante, a emisión dun informe social no que se reflicta a súa situación familiar, sociolaboral e económica co fin de valorar a oportunidade da concesión da axuda solicitada.
Os ditos servizos sociais poderán remitir este informe, xunto coa solicitude e o resto da documentación necesaria para a súa valoración, sen mediar solicitude previa da secretaría xeral, cando o solicitante utilice estes servizos como apoio para a tramitación da axuda.
4. Malia o disposto anteriormente, a Secretaría Xeral de Emigración poderá solicitar do interesado calquera outra documentación que considere necesaria para a valoración e resolución do expediente.
Artigo 9º.-Obrigas dos beneficiarios.
1. De conformidade co disposto no artigo 15.4º do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, antes do último pagamento da axuda o beneficiario presentará unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para a mesma finalidade, das distintas administracións públicas competentes ou das súas entidades vinculadas ou dependentes.
2. Para os efectos da resolución da axuda, os solicitantes deberán comunicar, antes da notificación da resolución, calquera variación da súa situación que poida ter incidencia na súa valoración.
3. Os beneficiarios das axudas quedan obrigados a facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control do destino das axudas.
4. Os solicitantes prestan o seu consentimento para incluír, nos rexistros públicos de axudas, subvencións e convenios e de sancións, creados nos artigos 44 e 45 da Lei 7/2005, do 29 de decembro, de
orzamentos xerais da Comunidade Autónoma de Galicia para o ano 2006, os datos relativos ás axudas recibidas, así como as sancións impostas.
Os datos referidos integrarán un ficheiro cuxo responsable será a Consellería de Economía e Facenda, ante quen se poderán exercer os dereitos de acceso, rectificación, cancelación e oposición.
Salvo nos casos sinalados no artigo 9.4º do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a non-autorización da obtención de datos ou a súa publicidade poderá dar lugar á exclusión do proceso de participación para obter a axuda ou subvención ou, se procede, ao reintegro do importe concedido.
De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a Secretaría Xeral de Emigración publicará na súa páxina web galiciaaberta.com a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Artigo 10º.-Emenda da solicitude.
Se a solicitude non estivese debidamente cuberta ou non se achega a documentación exixida, a Secretaría Xeral de Emigración requirirá do interesado que, no prazo máximo de dez días, emende a falta ou achegue os documentos preceptivos, con indicación de que, se así non o fixese, se terá por desistido da súa petición, de conformidade co disposto no artigo 71.1º da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, ditándose resolución para o efecto.
Artigo 11º.-Resolución.
As solicitudes tramitadas ao abeiro desta resolución de convocatoria, unha vez constatada a situación de necesidade ou precariedade económica das persoas solicitantes, de acordo co disposto no artigo 5º desta resolución, serán resoltas atendendo á data da súa presentación.
Correspóndelle ao secretario xeral de Emigración a resolución destas axudas, dentro das dispoñibilidades orzamentarias, no prazo máximo de tres meses, contado desde a presentación da solicitude no rexistro do órgano competente para a súa tramitación. Transcorrido o dito prazo sen que se ditasen as resolucións expresas, poderán entenderse desestimadas as solicitudes, de acordo co establecido no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 12º.-Recursos.
Contra as resolucións que se diten, que poñen fin á vía administrativa, poderán os interesados interpoñer recurso potestativo de reposición ante o mesmo órgano que as ditou, no prazo dun mes contado a partir do día seguinte ao da recepción da correspondente notificación, no caso de resolución expresa; se non o fose, o prazo será de tres meses contados a partir do día seguinte a aquel en que se produza o acto presunto.
As ditas resolucións poderán ser impugnadas directamente mediante recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da recepción da correspondente notificación, se a resolución é expresa. Se non o fose, o prazo será de seis meses contados a partir do día seguinte a aquel en que se produza o acto presunto.
Artigo 13º.-Modificación da resolución de concesión.
Toda alteración das condicións tidas en conta para a concesión das axudas poderá dar lugar á modificación da resolución de concesión, de acordo co disposto no artigo 78 do Decreto lexislativo 1/1999, de 7 de outubro, polo que se aproba o texto refundido da Lei de réxime financeiro e orzamentario de Galicia.
Artigo 14º.-Reintegro.
Procederá o reintegro, total ou parcial, das axudas públicas xunto cos xuros de demora devengados, no caso de obtención da subvención, sen reunir os requisitos exixidos para a súa concesión, segundo o disposto no artigo 78.10º do texto refundido da Lei de réxime financeiro e orzamentario de Galicia, segundo a redacción dada pola Lei 8/1999, do 30 de decembro, así como no artigo 19 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 15º.-Instruccións e aclaracións.
A Secretaría Xeral de Emigración poderá ditar as instrucións e aclaracións precisas para o axeitado desenvolvemento e cumprimento desta resolución.
Artigo 16º.-Recursos contra esta resolución.
Contra esta resolución cabe interpoñer, potestativamente, recurso de reposición ante o mesmo órgano que a ditou, no prazo dun mes contado a partir do día seguinte ao da súa publicación no Diario Oficial de Galicia ou ser impugnada diretamente, mediante recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da súa publicación no Diario Oficial de Galicia.
Santiago de Compostela, 30 de marzo de 2007.
Manuel Luis Rodríguez González
Secretario xeral de Emigración